2024 में पार्टी अकेले लड़ेगी, नीतीश से मुलाकात को बताया शिष्टाचार भेंट
Naveen Patnaik Says Won't Align With Opposition Parties, loksabha election 2024, नवीन पटनायक बोले- मैं तीसरे मोर्चे का हिस्सा नहीं
2024 के आम चुनाव में भाजपा को सत्ता से बेदखल करने के लिए विपक्षी पार्टियां तीसरा मोर्चा बना रही हैं। इस बीच ओडिशा के मुख्यमंत्री नवीन पटनायक ने गुरुवार को तीसरे मोर्चा का हिस्सा बनने से इनकार कर दिया। उन्होंने कहा कि बीजू जनता पार्टी (बीजद) पार्टी अकेले चुनाव लड़ेगी। हमेशा से उनकी यही योजना रही है।
दरअसल, मंगलवार को नीतीश ने नवीन से मुलाकात की थी, इसके बाद से ओडिशा के मुख्यमंत्री के तीसरे मोर्चे में शामिल होने की अटकलें तेज हो गई थीं।
दिल्ली में PM से मिले ओडिशा CM
ओडिशा के मुख्यमंत्री नवीन पटनायक 10 मई को चार दिन के दौरे पर दिल्ली पहुंचे थे। यहां गुरुवार को उन्होंने पीएम मोदी से मुलाकात की। उन्होंने कहा कि मैं प्रधानमंत्री से मिला और ओडिशा के विकास से जुड़े कई मुद्दों पर चर्चा हुई। मैंने इंटरनेशनल एयरपोर्ट को भुवनेश्वर से पुरी ट्रांसफर करने पर भी बात की। पीएम ने भरोसा दिलाया कि वे हर संभव मदद करेंगे।
नीतीश से मीटिंग पर क्या कहा?
जब नवीन पटनायक से मंगलवार को बिहार के मुख्यमंत्री नीतीश कुमार से मुलाकात के बारे में सवाल पूछा गया, तो उन्होंने कहा कि वह सिर्फ एक शिष्टाचार भेंट थी। हमारी दोस्ती जानी-पहचानी है और हम कई साल पहले सहयोगी थे। आज किसी भी गठबंधन पर कोई चर्चा नहीं हुई। पुरी में बिहार सरकार को बिहार भवन बनाने के लिए मुफ्त में जमीन दी जा रही है।
इससे पहले मंगलवार को मीटिंग के बाद नीतीश कुमार ने गठबंधन पर किसी भी चर्चा से इनकार कर दिया था। उन्होंने कहा कि हमारे पुराने संबंध हैं। उनके पिता के साथ भी मेरे अच्छे संबंध थे। हमारे बीच इतना आपसी सम्मान है कि हमें मिलने के लिए राजनीतिक मुद्दों की जरूरत नहीं। हालांकि कोरोना वायरस होने के बाद मैं यहां उनसे मिल नहीं सका था।
ममता बनर्जी से भी मिले थे नवीन
नवीन पटनायक ने हाल ही में पश्चिम बंगाल की मुख्यमंत्री ममता बनर्जी से मुलाकात की थी। इसके बाद से अटकलें लगाई जा रही थीं कि वे भाजपा को एक संदेश देना चाह रहे थे। ऐसे में नीतीश से उनकी मीटिंग के बाद से अंदाजा लगाया जा रहा था कि वे भी 2024 के चुनाव में भाजपा को हराने के लिए बने तीसरे मोर्चे में शामिल हो सकते हैं।
बता दें कि नीतीश कुमार तीसरे मोर्चे के लिए ममता बनर्जी, अखिलेश यादव, राहुल गांधी और केसीआर जैसे नेताओं से मुलाकात कर चुके हैं। वहीं, 18 मई को वे दिल्ली में विपक्षी नेताओं की बैठक की प्लानिंग कर रहे हैं।
इससे जुड़ी अन्य खबरें भी पढ़ें...
बंगाल की CM से मिले नीतीश-तेजस्वी, ममता बोलीं- विपक्षी गठबंधन के साथ आने में कोई ईगो नहीं
2024 लोकसभा चुनाव में विपक्षी एकता को लेकर बिहार के CM नीतीश कुमार अपने डिप्टी तेजस्वी के साथ कोलकाता पहुंचे। दोनों ने बंगाल की CM ममता बनर्जी से मुलाकात की। नीतीश ने कहा कि बातचीत पॉजिटिव रही। ममता ने कहा- उन्हें भाजपा के खिलाफ विपक्षी गठबंधन के साथ जाने में कोई ईगो नहीं है। मैं चाहती हूं कि भाजपा अगले चुनाव में हीरो से जीरो बन जाए। पढ़ें पूरी खबर...